**आत्महत्या, मानसिक स्वास्थ्य तथा अपाङ्गता बिचको अन्तरसम्बन्ध ।**

भूमिकला पौडेल

अपाङ्गता अधिकार तथा सञ्चारकर्मी

आत्महत्याका घटनाहरू विश्वभरी नै दिनप्रतिदिन बढ्दै गइरहेको अवस्थालाई मध्यनजर गर्दै यसलाई रोकथाम गर्नका लागि आत्महत्या बारे जनचेतना जगाउने उद्धेश्यले प्रत्येक वर्ष विश्वभरि नै सेप्टेम्बर १० तारिखका दिन विश्व आत्महत्या रोकथाम दिवस मनाउने गरिन्छ । आत्महत्या विश्वकै साझा समस्या भएकाले विश्व स्वास्थ्य संगठन, इन्टरनेशनल एसोसिएसन फर सुसाइड प्रिभेन्सन तथा वल्र्ड फेडेरेशन फर मेन्टल हेल्थको संयुक्त पहल तथा नेतृत्वमा सन् २००३ देखि सेप्टेम्बर १० तारिखमा विश्व आत्महत्या रोकथाम दिवस मनाउन थालिएको हो । यस दिवसलाई सबैभन्दा पहिला स्विडेनको राजधानी स्टकहोममा मनाईएको थियो ।

प्रत्येक वर्ष कुनै न कुनै सन्देशमूलक नाराका साथ विश्व आत्महत्या रोकथाम दिवस मनाउने गरिएको छ । सन् २०२१ देखि २०२३ सम्मका लागि भने त्रिवार्षिक रूपमा एउटै नारा “क्रिएटिङ्ग होप थ्रो एक्सन” अर्थात “कार्यमार्फत आशाको सिर्जना” भन्ने नारा अनुरूप यस दिवस मनाउने निर्णय गरिएको छ । यसै संदर्भमा नेपालमा पनि विभिन्न कार्यक्रमहरूका साथ यसपालि पनि विश्व आत्महत्या रोकथाम दिवस मनाइयो । आत्महत्या नेपालमा पनि एउटा ठूलो समस्या तथा चुनौती बन्दै गएको छ । त्यसैले यसलाई रोक्ने प्रयास हुनु अत्यन्तै जरूरी छ ।

एक तथ्यांक अनुसार विश्वमा हरेक ४० सेकेन्डमा ९ जनाले आत्महत्या गर्छन् । नेपालमा पनि आत्महत्याको दर निकै डरलाग्दो देखिएको छ । बाँच्नका लागि मानिसले अनेक संघर्ष गर्ने तथा उपायहरू खोज्ने गर्दछ तर पनि कतिपय अवस्थामा मानिसले आफैले आफैलाई मार्ने अवस्थामा पुग्दो रहेछ । जसको प्रमुख कारण भनेको मानसिक समस्या भएको मानसिक रोग सम्बन्धी विज्ञहरू बताउँछन् । कुनै मानसिक रोग लामो समयदेखि लागिरहेको हुन्छ भने कुनै तत्काल भएको घटनाका कारण उत्पन्न मनोसमस्याले गर्दा मानिसले आत्महत्या गर्ने प्रयास गर्दछ भनिन्छ ।

विश्व स्वास्थ्य संगठनले जून २०२२ मा प्रकाशित गरेको तथ्यांक अनुसार विश्वमा हरेक ४ जना मध्ये १ जनामा मानसिक स्वास्थ्य समस्या हुने गरेको कुरा उल्लेख छ र आधा भन्दा बढी मानसिक स्वास्थ्य समस्या १४ वर्षभित्र सुरु हुने र २४ वर्षको उमेरसम्म ७५ प्रतिशत मानसिक स्वास्थ्य समस्या देखिइसकेको हुने जनाइएको छ । त्यसैगरी राष्ट्रिय स्वास्थ्य अनुसन्धान परिषद्ले सन् २०२० मा सार्वजनिक गरेको तथ्यांक अनुसार नेपालमा १३ देखि १७ वर्षको उमेर समूहमा जनसंख्याको ५.२ प्रतिशत र सोभन्दा माथिका व्यक्तिहरूमा १० प्रतिशतमा कुनै न कुनै खालको मानसिक स्वास्थ्य समस्या रहेको जनाएको छ । गरिबीको अवस्थामा रहेका व्यक्तिहरू, घरेलु तथा लैङ्गिक हिंसाबाट प्रभावित व्यक्तिहरू, अल्पसंख्यक समूहमा रहेका व्यक्ति तथा मानव अधिकार उल्लंघन तथा विभेदमा परेका व्यक्तिहरू, द्वन्द्वबाट प्रभावित व्यक्ति तथा प्राकृतिक विपदमा परेका व्यक्तिमा मानसिक स्वास्थ्य समस्याको जोखिम अन्य व्यक्तिको तुलनामा अझ बढी हुने विज्ञहरूको भनाई रहेको छ ।

मस्तिष्कमा स्नायु प्रणालीमा गडबडी भएर लाग्ने कडा खालको मानसिक रोग बाहेक अधिकांश कुनै अप्रिय घट्ना वा दुर्घटनाका कारण डिपे्रसन लगायतका मानसिक समस्या देखिने गरेको छ । जस्तै एक्कासि प्रियजनको मृत्यु हुँदा, पति–पत्नी बीचको सम्बन्ध बिग्रिँदा, आफूले सोचेको काममा ठूलो असफलता वेहोर्नु पर्दा, व्यापार व्यवसाय डुबेर ठूलो घाटा बेहोर्नु पर्दा, पढाइमा हुने असफलता, प्रेममा हुने धोका वा असफलता, कुनै गंभिर रोगका कारण हुने पिडा, बलात्कार तथा घरेलु हिंसा लगायतका घटनामा पर्दा तथा चरम गरिविको कारणले झेल्नु परेको कष्टकर जीवन आदिका कारण मान्छेमा मानसिक रूपमा ठूलो आघात पुग्दछ । यस्तो आघातलाई कुनै व्यक्तिहरूले सहन गर्न सक्छन् र बिस्तारै यो अवस्थाबाट बाहिर आउँछन् तर कुनै व्यक्तिमा आघातलाई सहन गर्न सक्ने क्षमता हुँदैन र उसले अन्य बिकल्पहरू नदेखी हतास वा निराश भएर आत्महत्याको विकल्प रोज्ने गरेका हुन्छन् अर्थात आफूले सोचे वा खोजे अनुसार परिस्थिति नहुँदा वा विभिन्न घट्नाका कारण डिपे्रसन भएर व्यक्तिले आत्महत्या गर्न सक्छन् ।

सिधै भन्नुपर्दा मनोवैज्ञानिक, आर्थिक, सामाजिक, जैविक, प्राकृतिक विपद् आदिका कारण व्यक्तिको मनका भावना, विचार वा सोचाइमा आउने विचलनका कारण व्यक्तिको भावनात्मक, संवेगात्मक, सामाजिक तथा व्यावहारिक परिवर्तन हुन्छ, जसलाई नै मानसिक स्वास्थ्य समस्या भनिन्छ । यस्तो समस्या भएको व्यक्तिको भावना, सोचाइ र व्यवहार सामान्य मान्छेको भन्दा फरक हुन सक्दछ । मानसिक स्वास्थ्य समस्याको कारणले व्यक्तिको दैनिक क्रियाकलाप, व्यवहार तथा सम्बन्धमा असर पु¥याउँदछ । त्यसैगरी मानसिक स्वास्थ्य समस्या भएको व्यक्तिको वैयक्तिक, पारिवारिक, सामाजिक, आर्थिक पक्षमा पनि प्रत्यक्ष तथा अप्रत्यक्ष रूपमा समेत प्रभाव पर्दछ । हाम्रो समाजमा मानसिक स्वास्थ्य समस्यामा परेका व्यक्तिहरूलाई कलंक, बोझ तथा सामाजिक भारको रूपमा पनि हेर्ने गरिन्छ । त्यसैले उनीहरू समाजमा आफ्ना समस्या लुकाउन वाध्य हुने गर्दछन् । तर यो समस्यालाई लुकाएर राख्ने हो भने यसले झनै नकारात्मक रूप लिने गर्दछ । यो जीवनको जुनसुकै कालखण्डमा हुनसक्ने तथा जो सुकैलाई पनि हुन सक्ने समस्या भएकोले यसलाई सामान्य रूपमा लिएर आवश्यक व्यवस्थापन गर्नु पर्दछ । जसमा परिवारजन, आफन्त तथा साथीभाईहरूको सहयोग, आवश्यक मनोविमर्श तथा चिकित्सकीय उपचारको अत्यन्त ठूलो भूमिका रहन्छ ।

अब कुरा गरौं अपाङ्गताको, नेपालमा अपाङ्गता भएका व्यक्तिहरूको अधिकार सम्बन्धी ऐन २०७४ ले अपाङ्गतालाई १० प्रकारमा गरेको वर्गीकरण मध्ये मनोसामाजिक अपाङ्गता पनि एक हो । मानसिक समस्यालाई मनोसामाजिक समस्या भन्ने गरिन्छ किनकी यो मनको अवस्थासँग सामाजिक व्यवहार विच तालमेल नमिल्दा देखापर्ने अवरोध हो । त्यसैले मनोसामाजिक अपाङ्गताले व्यक्ति र ऊ प्रतिको सामाजिक अवधारणालाई जनाउँदछ । ऐनले वर्गीकरणमा मनोसामाजिक अपाङ्गतालाई परिभाषित गरे अनुसार “मस्तिष्क र मानसिक अङ्गमा आएको समस्या तथा सचेतना, अभिमुखीकरण, स्फूर्ति, स्मरणशक्ति, भाषा, गणनाजस्ता बौद्धिक कार्य सम्पादनका सन्दर्भमा आउने समस्याको कारणले उमेर र परिस्थिति अनुसार व्यवहार गर्न समस्या हुने अवस्था” भनेर उल्लेख गरेको छ । त्यसैगरी अपाङ्गता भएका व्यक्तिहरूको अधिकार सम्बन्धी महासन्धी २००६ ले अपाङ्गता बारे गरेको परिभाषा अनुसार “अपाङ्गता भएका व्यक्ति भन्नाले शारीरिक, मानसिक, बौद्धिक वा इन्द्रिय सम्बन्धी दीर्घकालिन अशक्तताद्वारा सृजित विभिन्न अवरोधहरूसँगको अन्तरक्रियाको कारणले समाजमा अन्य व्यक्तिहरू सरह समान आधारमा पूर्ण र प्रभावकारी ढंगमा सहभागी हुन बाधा भएको व्यक्ति समेतलाई जनाउँदछ” भनेको छ ।

यसरी परिभाषालाई हेर्दा अपाङ्गता भएका व्यक्तिहरूको अधिकार सम्बन्धी ऐन २०७४ ले मनोसामाजिक अपाङ्गताको परिभाषालाई विशेषगरी औषधीय दृष्टिकोणबाट परिभाषित गरेको पाइन्छ भने अपाङ्गता भएका व्यक्तिहरूको अधिकार सम्बन्धी महासन्धी २००६ ले अपाङ्गतालाई अधिकारमुखी दृष्टिकोणबाट परिभाषित गरेको पाईन्छ र मनोसामाजिक अपाङ्गताले व्यक्ति र ऊ प्रतिको सामाजिक अवधारणाका कारण समाजमा समावेशी भएर अगाडि वढ्न मनोसामाजिक समस्या भएका व्यक्तिलाई अवरोध सृजना भएको अवस्था हो भन्दछ । त्यसैले मनोसामाजिक अपाङ्गताले व्यक्ति र ऊ प्रतिको सामाजिक अवधारणाका कारण समाजमा समावेशी भएर अगाडि वढ्न मनोसामाजिक समस्या भएका व्यक्तिलाई अवरोध सृजना भएको अवस्था हो अर्थात व्यक्तिको कमीकमजोरी नभइ अवरोधपूर्ण अवस्था हो भन्दछ ।

परिभाषाहरूले जे सुकै भनेता पनि तितो यथार्थ के हो भने मनोसामाजिक समस्याबाट गुज्रेका व्यक्तिलाई र उनीहरूले भोगेको अवरोधलाई परिवार, समाज तथा राष्ट्रले गंभिरतापूर्वक नबुझिदिँदा वा नलिइदिँदा उनीहरू हरेक क्षेत्र, पक्ष तथा दृष्टिकोणबाट विभेदमा भने पक्कै परेका छन् । हजारौंको संख्यामा मनोसामाजिक अपाङ्गता भएका व्यक्तिहरू मानसिक स्वास्थ्य समस्याको उचित उपचारको अभावमा अमानवीय व्यवहार खेप्दै थुनिएर, बाँधिएर वा सडकमा भौंतारिएर हिँड्न बाध्य भएका देखिन्छन् । यसका साथै परिवार तथा समाजबाट पनि उनीहरूले विभिन्न प्रकारका लान्छना तथा विभेदहरू खेप्नु परिरहेको छ । जसले गर्दा मनोसामाजिक अपाङ्गता भएका व्यक्तिहरूको स्वास्थ्यको अधिकार तथा समाजमा सम्मानपूर्ण जीउने अधिकार नै हनन् भइरहेको छ ।

हाम्रो देशमा मनोसामाजिक अपाङ्गता शब्दावली अझै पनि नौलो नै छ । मनोसामाजिक अपाङ्गताले मानसिक स्वास्थ्य समस्या अनुभव गरेका व्यक्तिहरूलाई समेट्दछ तर मानसिक स्वास्थ्य समस्या भएका व्यक्तिहरूले समाजमा विद्यमान विभिन्न अवरोधहरूसँग सामना गर्नुपर्ने अवस्था आएमा भने मानसिक स्वास्थ्य समस्या मात्र नभएर मनोसामाजिक अपाङ्गता सिर्जना हुन्छ । वास्तवमा, नेपालको संदर्भमा कुरा गर्नुपर्दा मानसिक स्वास्थ्य एक स्वास्थ्य समस्या हुनुभन्दा पनि मानसिक स्वास्थ्य सवालसँग जोडिएका अवरोधहरूको समस्या हो । जसलेगर्दा मानसिक स्वास्थ्य समस्या अनुभव गरेका व्यक्तिहरूले सामाजिक कलंकको सामना गर्नु परिरहेको छ र वास्तवमा त्यही नै अपाङ्गता हो ।

मानसिक स्वास्थ्य सम्बन्धी देखिएको यस गंभिर सवाल तथा चुनौतिलाई विश्वभरि मिलेर सामना गर्न सन् १९९२ देखि हरेक वर्ष अक्टोबर १० को दिनलाई संसारभर विश्व मानसिक स्वास्थ्य दिवसको रूपमा मनाइदै आएको छ । विश्व मानसिक स्वास्थ्य महासंघले पहिलो पटक सन् १९९२ मा विश्व मानसिक स्वास्थ्य दिवस मनाएको थियो । त्यसपछि विश्व स्वास्थ्य संगठनको आह्वानमा मानसिक स्वास्थ्य सम्बन्धी जनचेतना फैलाउनका लागि हरेक वर्षको अक्टोबर १० तारिखलाई मानसिक स्वास्थ्य दिवसका रूपमा मनाउने गरिन्छ । यस वर्ष विश्व स्वास्थ्य संगठनले तय गरेको अन्र्तराष्ट्रिय नारा “मेक मेन्टल हेल्थ एण्ड वेलबिइङ फर अल अ ग्लोबल प्रायोरिटी” तथा “हाम्रो राष्ट्रिय प्राथमिकता, सबैका निम्ति मानसिक सुस्वास्थ्यको व्यवस्था” भन्ने राष्ट्रिय नाराका साथ विश्व मानसिक स्वास्थ्य दिवस मनाइएको छ । यो दिवसले संसारमा मानसिक स्वास्थ्य सम्बन्धी सवालहरू, समस्याहरू अनि उपचारात्मक र प्रतिरोधात्मक तरिकाहरूबारे जनचेतना फैलाउनका लागि झक्झक्याउने गरेको छ । मानसिक स्वास्थ्यको महत्वलाई सबै समक्ष उजागर गरी मानसिक स्वास्थ्यलाई राष्ट्रिय प्राथमिकताको विषय बनाउनमा सबैका ध्यानआकृष्ट गर्नका लागि यस दिवसको अत्यन्त ठूलो महत्व रहेको पाईन्छ । त्यसैगरी मानसिक स्वास्थ्य बारे खुलेर कुरा गर्न तथा मानसिक स्वास्थ्य समस्यामा रहेकाहरू प्रतिको विभेद र लाञ्छना हटाउनका लागि जनचेतना फैलाउन पनि यो दिवसले महत्वपूर्ण भूमिका खेल्दै आएको छ ।

मनोसामाजिक समस्या पहिचान गर्न सकिने तथा चिकित्सकीय रूपमा थाहा पाउन सकिने अवस्था हो । त्यसैले यो समस्या महसुस गर्नासाथ कुनै न कुनै माध्यमबाट मनोविमर्श अथवा परामर्श लिनु अत्यन्त जरूरी हुन्छ । जुनसुकै खालका मनोसामाजिक समस्याहरूलाई पनि उचित मनोसामाजिक सहयोग, परिवारजनको सहयोग तथा चिकित्सकीय उपचारबाट व्यवस्थापन गर्न सकिन्छ । नेपालमा मनोसामाजिक सुस्वास्थ्य प्रवद्र्धनका लागि सरकारीस्तरबाट खासै चासो दिइएको पाइदैन । किनकी मनोसामाजिक स्वास्थ्य समस्या बारे जनस्तरमा चेतनाको एकदमै अभाव छ । मनोसामाजिक स्वास्थ्य समस्याको उपचार गर्ने सरकारी अस्पतालहरूको अभाव छ । गाउँ, समुदायमा उपचारका लागि अस्पताल, विशेषज्ञ सेवा तथा निःशुल्क औषधिको व्यवस्था छैन । त्यसैगरि मनोसामाजिक अपाङ्गता भएका व्यक्तिहरूलाई परिवार तथा समाजबाट पनि कलंकको रूपमा हेर्ने तथा नकारात्मक व्यवहार गर्ने कारणबाट उनीहरू दोहोरो मारमा पर्ने गरेका छन् । मनोसामाजिक अपाङ्गतालाई सजिलै पहिचान गर्न गाह्रो हुने भएका कारणले मनोसामाजिक अपाङ्गता भएका व्यक्तिहरूका अधिकार सुनिश्चित गर्नु भनेको आकाशको फल भएको छ ।

नेपालमा विगत केही वर्षदेखि मानसिक स्वास्थ्यको क्षेत्रमा विभिन्न क्षेत्रबाट केही सकारात्मक प्रयासहरू भईरहेको भएता पनि यी प्रयासहरू सम्पूर्ण जनताको मानसिक स्वास्थ्य कायम गर्न र त्यस्ता समस्या भएपछि आवश्यक पर्ने उपचारात्मक सेवाहरू सर्वसुलभ, गुणस्तरीय र सबै जनताको पहुँचका लागि भने पर्याप्त छैनन् । जनस्वास्थ्य ऐन २०७५ र राष्ट्रिय मानसिक स्वास्थ्य रणनीति र कार्ययोजना २०७७ ले निर्देशित गरे अनुसार यसको प्रवद्र्धन, रोकथाम र विस्तार र निरन्तरताको लागि मेडिकल डाक्टर र अन्य स्वास्थ्यकर्मीहरूको क्षमता अभिवृद्धि गरी हालको विद्यमान स्वास्थ्य सेवा प्रणालीमा मानसिक स्वास्थ्य सेवा एकीकृत गरी सहज, सर्वसुलभ, गुणस्तरीय र समान पहुँचका लागि संघीय, प्रदेश र स्थानीय सरकारले नेतृत्वदायी भूमिका खेल्न अत्यन्त जरूरी देखिन्छ । त्यसैगरी स्वास्थ्यकर्र्मीहरूको तालिम मार्फत सेवा प्रारम्भ गरिए पनि निरन्तरको सुपरभिजन र अनुगमन र औषधिको आपूर्ति नियमित नहुँदा मानसिक स्वास्थ्य सेवा त्यति प्रभावकारी हुन सकिरहेको छैन । त्यसैले मानसिक स्वास्थ्य प्रवर्धन गर्नका लागि यस क्षेत्रमा देखिएका कमीकमजोरीहरू तर्फ सम्बन्धित निकायको तत्काल ध्यान जाने पर्ने देखिन्छ ।

नेपालमा अहिले पनि आत्महत्यालाई मानसिक÷सामाजिक समस्याका कारण उत्पन्न समस्या हो भन्ने बुझाइ छैन । त्यसैगरी मानसिक समस्या नै आत्महत्याको मूल कारण हो र यसलाई समयमै पहिचान गरी उपचार गर्न सकेमा धेरै आत्महत्या रोक्न सकिन्छ भन्ने चेतना छैन् । बेलैमा आवश्यक उपचार तथा उचित परामर्श पाएमा मानसिक स्वास्थ्य समस्यालाई निको पार्न सकिन्छ । नेपालमा हरेक वर्ष मानसिक स्वास्थ्य समस्या बेहोर्नेको संख्या दिनानुदिन बढ्दै गएकोले सरकारीस्तरबाट यसलाई सोही अनुसार संवोधन तथा व्यवस्थापन गर्नु अत्यन्तै जरूरी देखिन्छ ।

अन्त्यमा, आत्महत्याको प्रमुख कारण मानसिक समस्या देखिएको र मानसिक समस्या अर्थात मनोसामाजिक समस्यालाई नेपालमा अपाङ्गताको वर्गिकरणमा राखिएको हुनाले आत्महत्या, मानसिक स्वास्थ्य तथा अपाङ्गताको एकअर्कासँग प्रत्यक्ष अन्तरसम्बन्ध रहेको देखिन्छ । त्यसैले यसलाई स्वास्थ्य र जनचेतनाको सवाल मात्र नभई अब अपाङ्गताको सवालसँग पनि प्रत्यक्ष रूपमा जोडेर हेर्नु पर्ने तथा यस समस्या प्रति सबैको ध्यानाकर्षण भई गंभिर भएर यी सवालहरूलाई संवोधन गर्न तर्फ लाग्नु अत्यन्त जरूरी देखिन्छ ।

**अपाङ्गता परिचयपत्र पाउनै सास्ती ।**

 **भाद्र ८, २०८०** **काठमाडौँ । विद्या राई ।**

भोजपुर बहिरा आवासीय आधारभूत विद्यालयको कक्षा चारमा पढ्ने रोजिना गिरी बालखैदेखि सुन्दिनन्, राम्रोसँग बोल्न सक्दिनन् । उनलाई दोभाषे चाहिन्छ । अरुण गाउँपालिकाको चरम्बीकी उनले ०७६ असार ९ मा पालिकाबाट पहेंलो रङको अपांगता परिचयपत्र पाइन् ।

अपांगता भएका व्यक्तिको परिचयपत्र वितरण कार्यविधि ०७५’ मा अपांगता भएकाको अशक्ततताको गाम्भीर्यका आधारमा परिचयपत्र वर्गीकरण गरिएको छ । पूर्ण अपांगता भएकालाई ‘क’ वर्ग अर्थात् रातो रङको, अति अशक्त अपांगतालाई ‘ख’ नीलो रङको, मध्यमलाई ‘ग’ पहेंलो रङको र सामान्य अपांगतालाई ‘घ’ वर्ग अर्थात् सेतो रङको वर्गीकरण गरिएको छ । रातो र नीलो रङ परिचयपत्र पाएकाले मात्रै भत्ता पाउँछन् । ‘क’ वर्गकाले मासिक ३ हजार ९ सय ९० र ‘ख’ वर्गकाले २ हजार १ सय २८ रुपैयाँ भत्ता पाउँछन् । अपांगता भत्ता पाउँदै आएका पूर्ण अपांगता भएका ६६ हजार १ सय ४९ र अति अशक्त अपांगता १ लाख ३८ हजार १ सय १६ जना रहेको राष्ट्रिय परिचयपत्र तथा पञ्जीकरण विभागको अभिलेख छ ।

सञ्चारका लागि निरन्तर दोभाषे आवश्यक पर्ने र पूर्ण रूपमा कान सुन्न नसक्ने (बहिरा) व्यक्तिले अति अशक्त अपांगताको परिचयपत्र पाउने कार्यविधिमा उल्लेख छ । कार्यविधिबमोजिम रोजिनाले अति अशक्त अपांगताको ‘ख’ वर्गको नीलो रङको परिचयपत्र पाउनुपर्ने हो । तर, पालिकामा भएको स्वास्थ्य शिविरमा स्वास्थ्य जाँच गराएर पालिका कर्मचारीले पहेंलो परिचयपत्र थमाइदिएका थिए । तर, उनकै स्तरको अपांगता भएकाले नीलो रङको परिचयपत्र लिएर भत्ता बुझ्न थालेका छन् ।

रोजिनाका बाआमाले परिचयपत्र फेर्न भोजपुर जिल्ला अस्पतालको स्वास्थ्य जाँचको रिपोर्टसहित गत चैतमा वडामा निवेदन दिए । सिफारिस लिएर पालिका उपाध्यक्ष विनिता ढकालको संयोजकत्वमा रहेको स्थानीय समन्वय समितिमा पेस गरे । बैठक बसेर निर्णय गरेपछि परिचयपत्र दिने भनेर घर फर्काए । जेठमा बुझ्न जाँदा पालिकाका कर्मचारीले कागजातको फाइल नै हराएको प्रतिक्रिया दिए । उनीहरूले फेरि आफूसित भएका फोटोकपी बुझाए । पालिका कर्मचारीले ‘यस्तो रिपोर्ट मान्यता हुँदैन, कान चेक गरेको रिपोर्ट चाहिन्छ बाहिर जिल्ला गएर रिपोर्ट ल्याउनू’ भने । ‘धेरैजसोको जिल्ला अस्पतालकै रिपोर्टले परिचयपत्र बन्यो, हामीलाई मात्रै किन यस्तो दुःख दिएका होलान्,’ रोजिनाकी आमा मीनाले भनिन् ।

उपाध्यक्ष ढकालले हेरेकै भरमा सबै निर्णय गर्न नसकिने भएकाले केही ढिलाइ भइरहेको बताइन् । ‘पालिकामा एमबीबीएस डाक्टर पनि हुनुहुन्छ, उहाँले नसुन्ने, नबोल्ने, नदेख्ने प्रकृतिको हेरेर भन्दा पनि विशेषज्ञबाटै जाँच गराएको रिपोर्टका आधारमा निर्णय गरौं भन्नुभएकाले तत्कालै दिन नसकिएको हो,’ उनले भनिन् । विशेषज्ञ स्वास्थ्य जाँच गर्दा पालिकाले नै खर्च व्यहोर्नुपर्ने कार्यविधिमा छ । ‘खर्च दिन्छौं जाँचमा जानुहोस् भन्दा कतिपय जानुहुन्छ, कतिपय जानुहुन्न,’ उपाध्यक्ष ढकालले भनिन्, ‘अब दसैं पछाडि पालिकामै स्वास्थ्य शिविर राखेर सबैको परिचयपत्र बाँड्ने योजना छ ।’

अपांगता भएका व्यक्तिले राज्यबाट पाउने सामाजिक सुरक्षा भत्ता, निःशुल्क शिक्षा, सार्वजनिक यातायातमा छुट, सहायक उपकरण, निःशुल्क स्वास्थ्य सेवा, आयकरमा छुट, निजामती सेवामा आरक्षणजस्ता सेवा लिन परिचयपत्र चाहिन्छ । तर, यसकै लागि पूरा गर्नुपर्ने प्रक्रिया झन्झटिला छन् । काठमाडौंको एक संस्थाले गत वर्ष गरेको अध्ययनले अपांगता गाम्भीर्य मापन गर्न चाहिने पर्याप्त प्राविधिक ज्ञान, सीप, अनुभवमा पालिकाहरू असक्षम रहेको औंल्याएको छ । ग्रामीण भेगका पालिकामा गाम्भीर्य मापनसँगै निर्णय प्रक्रियामा सहयोग गर्न विशेषज्ञ चिकित्सकको समेत अभाव छ ।

बौद्धिक अपांगताका अभिभावक महासंघ नेपालका अध्यक्ष राजु बस्नेत परिचयपत्र भनेको भत्ता लिनका लागि हो भन्ने बुझाइ रहेको बताए । ‘अपांगता भएका व्यक्तिको अधिकार हो भन्दा पनि हामीले दिएका कारण पाएको भन्ने भ्रम जनप्रतिनिधिमा छ,’ उनले भने, ‘स्वास्थ्य जाँच गर्दा पालिकाले पैसा तिर्नुपर्ने हो तर सेवाग्राहीलाई तिराइरहेका छन्, काठमाडौं महानगरमा समेत यस्तो भइरहेको छ ।’

अपांगता भएका व्यक्तिको अधिकारसम्बन्धी ऐन ०७४ ले शारीरिक, मानसिक, बौद्धिक वा इन्द्रियसम्बन्धी दीर्घकालीन अशक्ततता, कार्यगत सीमितता (फंसनल इम्पेरिमेन्ट) वा विद्यमान अवरोधका कारण अन्य व्यक्तिसरह समान आधारमा पूर्ण र प्रभावकारी ढंगले सामाजिक जीवनमा सहभागी हुन बाधा भएका व्यक्तिलाई अपांगता भनेको छ । संघीयता अगाडि महिला, बालबालिका तथा ज्येष्ठ नागरिक मन्त्रालयका जिल्लास्थित कार्यालयले परिचयपत्र वितरण गर्दै आएका थिए । हाल ७५३ पालिकाको कार्यक्षेत्रमा पर्छ । महिला मन्त्रालयले ‘अपांगता भएका व्यक्तिको परिचयपत्र वितरण कार्यविधि ०७५’ नमुना बनाएको थियो । यसैको आधारमा पालिकाहरूले कार्यविधि बनाएर परिचयपत्र वितरण गर्दै आएका छन् ।

राष्ट्रिय जनगणना ०७८ अनुसार कुल जनसंख्याको २.२ प्रतिशत अर्थात् ६ लाख ४७ हजार ७४४ व्यक्तिमा कुनै न कुनै प्रकारको अपांगता छ । जसमा ३ लाख ५१ हजार ३ सय १ (५४.२ प्रतिशत) पुरुष र २ लाख ९६ हजार ४ सय ४३ (४५.८ प्रतिशत) महिला छन् । हालसम्म यीमध्ये कतिले अपांगताको परिचयपत्र पाए भन्ने यकिन तथ्यांक अपांगता भएका व्यक्तिहरूको सम्पर्क मन्त्रालय (महिला, बालबालिका तथा ज्येष्ठ नागरिक मन्त्रालय) सितै छैन ।

यसअघि महिला मन्त्रालयका जिल्लास्थित कार्यालयले वितरण गर्दा ०७३/७४ सम्म कुल २ लाख ५१ हजार ३३६ जनाले (४८.९६ प्रतिशत) मात्रै पूर्ण, अति, मध्यम र सामान्य अशक्तताको अपांगता परिचयपत्र पाएका थिए । ०६८ को जनगणनाअनुसार अपांगता भएका व्यक्तिको जनसंख्या ५ लाख १३ हजार ३ सय २९ थियो । विश्व स्वास्थ्य संगठनले विश्वभरिको जनसंख्याको १६ प्रतिशतमा अपांगता रहेको देखाउँछ । जनगणनामा देखिएका सबै अपांगता भएका व्यक्ति परिचयपत्रको पहुँचमा छैनन् ।

गाउँपालिका महासंघ मधेशकी उपाध्यक्ष ममता महतोले अपांगताको गाम्भीर्य हेर्ने विज्ञ टिम नहुँदा समस्या हुने गरेको बताइन् । ‘अस्पतालले स्वास्थ्य समस्या मात्रै लेखेर पठाउँछ, हामीले रिपोर्ट हेरेर अपांगताको गाम्भीर्य पहिचान गर्नुपर्ने हुन्छ, कतिपय मेडिकल शब्दावली बुझ्न गाह्रो हुन्छ,’ उनले भनिन्, ‘परिचयपत्र पाउने भनेको भत्ताका लागि हो भन्ने बुझाइले दुरुपयोग हुने जोखिम छ ।’

नगरपालिका संघका अध्यक्ष भीमप्रसाद ढुंगानाले प्राविधिक जटिलता, अस्पष्टताका कारणले बाहेक अपांगता परिचयपत्र वितरणमा ढिलाइ नहुने दाबी गरे । ‘मानवीयताका हिसाबले पनि सेवाग्राहीलाई सकेसम्म छिटो सुविधा दिऔं भन्ने सबै जनप्रतिनिधिलाई हुन्छ,’ उनले भने, ‘ढिलाइ हुने भनेको पहिले नीलो बनाएको अहिले रातो बनाउनुपर्‍यो भन्दै आएका हुन्छन्, त्यो दिन डाक्टरको रिपोर्ट चाहिन्छ ।’

**अपाङ्गता भएका व्यक्तिहरुको अधिकार सम्बन्धी महासन्धीको कार्यान्वयन अनुगमन बागमती प्रदेश स्तरिय प्रतिवेदन सार्वजनिक ।**

 **२०८० श्नावण २९ हेटौंडा ।**

**नबराज सोती ।**

राष्ट्रिय अपाङ्ग महासंघ नेपाल बागमती प्रदेशले अपाङ्गता भएका व्यक्तिहरुको अधिकार सम्बन्धी महासन्धी (UNCRPD) २००६ को कार्यान्वयन अनुगमन बागमती प्रदेश स्तरिय प्रतिवेदन एक कार्यक्रमका बिच हेटौंडामा सार्वजनिक गरिएको छ । राष्ट्रिय अपाङ्ग महासंघ नेपाल बागमती प्रदेशका अध्यक्ष अश्विन लम्सालको अध्यक्षता तथा बागमती प्रदेश सरकारका सामान्य प्रशासन तथा उद्योग मन्त्री राम कृष्ण चित्रकारको प्रमुख आतिथ्यतामा संचालन भएको कार्यक्रममा बागमती प्रदेश नीति तथा योजना आयोगका उपाध्यक्ष प्रा.डा. नरविक्रम थापा, बागमती प्रदेश सरकारका सामाजिक विकास मन्त्रालयका सचिव डा. भीष्मकुमार भुसालको विशेष आतिथ्यता रहेको थियो ।

कार्यक्रममा बागमती प्रदेश सरकारका विभिन्न मन्त्रालयहरुका प्रतिनिधिहरु, मानव अधिकार आयोगका प्रतिनिधि, अपाङ्गता भएका व्यक्तिहरुको संघ संस्थाका प्रमुख तथा प्रतिनिधिहरु, पत्रकारहरुको उपस्थितिमा अपाङ्गता विज्ञ मनिष प्रसाईले सार्वजनिकिकरण अनुगमन प्रतिवेदन प्रस्तुत गर्नुभएको थियो ।

कार्यक्रममा उपस्थित प्रदेश शिक्षा विकास निर्देशनालयका निर्देशक पुर्णबहादुर दर्जी, बागमती प्रदेश प्रहरी कार्यालयका प्रहरी नायव महानिरीक्षक किरण राणा, स्वास्थ्य निर्देशनालयका वरिष्ठ जनस्वास्थ्य प्रशासक सतिश विष्ट, सामाजिक विकास मन्त्रालय महिला विकास अधिकृत चन्द्र कुमारी व्यञ्जनकार, प्राविधिक शिक्षा तथा व्यावसायिक तालीम परिषद बागमती प्रदेशका प्रतिनिधि लगायत कार्यक्रममा उपस्थित विभिन्न मन्त्रालयहरुका प्रतिनिधिहरुले बागमती प्रदेश सरकारले केही नविनतम कार्यहरु गर्दै आएको र केही गर्न नसकेका कार्यहरु आगामी दिनमा कार्वान्वयन गर्ने प्रतिबद्धता व्यक्त गर्नुभएको थियो ।

**पोखरामा जनवकालत सम्वन्धी तालिम सम्पन्न ।**

**२०८० श्नावण २९ कास्की ।**

**नबराज सोती ।**

बौद्धिक अपाङ्गताका अभिभावक महासंघ नेपालको आयोजना तथा लेब इन्क्लुजन डेनमार्कको सहयोगमा पोखरामा जनवकालत सम्वन्धी तालिम सम्पन्न भएको छ । उक्त तालिममा कास्की, म्याग्दी, लमजुङ र चितवनका सदस्य संस्थाबाट १४ पुरुष र १७ महिला गरी कुल ३१ जनाको सहभागिता रहेको थियो ।

स्थानीय तहमा वकालत तथा पैरवीका लागि सदस्य संस्थाको क्षमता विकास गर्ने उद्देश्यले आयोजना गरिएको उक्त तालिममा खेल, मनोरञ्जन, समूह कार्य, मस्तिष्क मन्थन, भूमिका निर्वाह लगायतका विधिबाट सहभागितामुलक ढंगले सहजकर्ता निर्मल भण्डारीद्वारा जनवकालत परिभाषा, सवाल पहिचान, जनवकालत विधि तथा वकालत रणनीति जस्ता विषयमा सहजीकरण गरिएको थियो ।

उक्त तालिममा सहभागीहरूले आफ्नो संस्थाको तर्फबाट सवाल पहिचान गरी ति सवालको बारेमा वकालत गर्नका लागि विधि र रणनीति समेत निर्माण गरेका थिए । आगामी दिनमा स्थानीय तहमा अपाङ्गता तथा बौद्धिक अपाङ्गताको सवालमा वकालत तथा पैरवी गर्ने प्रतिबद्धता तालिमका सहभागीहरूले जनाएका थिए ।

**अपाङ्गता किशोरीलाई स्वास्थ्य सम्बन्धि तालिम र सामाग्री प्रदान ।**

**२०८० श्रावण ३१, सुर्खेत**

**अपाङ्ग आवाज संवाददाता ।**

सुर्खेतका तीन पालिकामा अपाङ्गता भएका २४ जना किशोरीहरुलाई यौन तथा प्रजनन् स्वास्थ्य सम्बन्धि तालिम दिनुका साथै स्वास्थ्य सामाग्री वितरण गरिएको छ ।

जिल्लाको वीरेन्द्रनगर, भेरिगंगा र गुर्भाकोट नगरपालिकामा परिलक्षित संस्थाद्वारा संचालित शैक्षिक सहयोग परियोजना अन्तर्गत प्रजनन स्वास्थ्य तालिम तथा स्वास्थ्य सामग्री वितरण गरिएको हो ।

गुर्भाकोट नगरपालिकासँगको समन्वय तथा अपाङ्ग एकता समाजसँगको सहकार्यमा गुर्भाकोटका १२ जना अपाङ्गता भएका किशोरीलाई यौन तथा प्रजनन बिषयमा गुर्भाकोट नगरपालिका नगर स्वास्थ्य शाखामा कार्यरत यज्ञा पन्तले प्रशिक्षण दिएकी थिइन ।

यस्तै बुधबार (आज) वीरेन्द्रनगर नगरपालिकासँगको सहकार्यमा अपाङ्गता भएका सात जना बहिरा र पाँच जना शारीरिकरुपमा अपाङ्गता भएका १२ जनालाई शिद्ध बहिरा विद्यालयकी विद्यालय नर्ससमेत रहेकी शिक्षिका पवित्रा सुनारले प्रशिक्षण दिएकी थिइन ।

दुवै ठाउँमा भएका तालिममा यौन, तथा प्रजनन स्वास्थ्य, सुरक्षित महिनावारी, प्याडको सही प्रयोगका बारेमा सिकाईएको थियो ।

उक्त तालिम पश्चात २४ जना अपाङ्गता भएका किशोरीहरुलाइ दुई वटा प्याड, तीन वटा महिनावारी हुँदा लगाउने लुगा, दुई थान रुमाल, एक÷एक वटा नुहाउने र लुगाधुने साबुन कोलगेट, ब्रस र नङ्गकटलगायतका स्वास्थ्य सामाग्री नगर स्वास्थ्य शाखा वीरेन्द्रनगरका शाखा प्रमुख भुपेन्द्र गिरीले हस्तान्तरण गरेका थिए ।

**नेत्रहिन युवा संघ नेपाल, उपत्यका शाखाद्वारा रोजगारदाता अन्तरक्रिया कार्यक्रम सम्पन्न ।**

**४ भाद्र २०८० काठमाण्डौँ । नबराज सोती ।**

प्रतिनिधिसभा सदस्य प्रतिमा गौतमको प्रमुख आतिथ्यता तथा काठमाण्डौँ माहानगरपालिका नगरकार्यपालिका सदस्य महेश नेपालीको विशेष आतिथ्यता नेत्रहिन युवा संघ नेपाल, उपत्यका शाखाद्वारा रोजगारदाता अन्तरक्रिया कार्यक्रम सम्पन्न भएको छ । उक्त अन्तरक्रिया कार्यक्रममा सरकारी, गैर सरकारी तथा कर्पोरेट हाउसका प्रतिनिधिहरूको सहभागिता रहेको थियो । सरकारी र गैरसरकारी दुवै क्षेत्रमा अपाङ्गता भएका व्यक्तिहरूलाई रोजगारीमा समावेश गर्न पहुँचयुक्त वातावरण सिर्जना गरिनुपर्ने मुद्दामा कार्यक्रम केन्द्रित भएको थियो ।

**मेरुदण्डीय पक्षघात समुह नेपालका अध्यक्ष ऋषिराम ढकाललाई नेपाल प्रहरीका महानिरीक्षक वसन्त बहादुर कुवँरबाट सम्मानित ।**

**४ भाद्र २०८० काठमाण्डौँ । नबराज सोती ।**

विभिन्न कारणले मेरुदण्ड पक्षघात भएका विद्यार्थीहरुको शिक्षा रोजगारी तथा समाजमा पुनर्स्थापित गराउन पुराउनु भएको योगदानको कदर गर्दै नेपाल प्रहरी श्रीमती सघंको ३९ औं वार्षिकोत्सव समारोहमा मेरुदण्डीय पक्षघात समुह नेपालका अध्यक्ष ऋषिराम ढकाललाई नेपाल प्रहरीका महानिरीक्षक वसन्त बहादुर कुवँरबाट सम्मानित हुनु भएको छ ।

ढकाल स्वयम् मेरुदण्ड पक्षघात भएका व्यक्ति भएर पनि लामो समयदेखि मेरुदण्ड पक्षघात भएका व्यक्तिहरुको हक अधिकारको लागि आवाज उठाइरहेका अधिकारकर्मी हुन भने यस्तै अपाङ्गता भएका विद्यार्थीहरुको शिक्षा स्वास्थ रोजगारी तथा पुनर्थापनाको लागि कार्य गर्न मेरुदण्डीय पक्षघात समुह नेपाल नामक सस्था स्थापना गरी कार्य गरिरहनुभएका व्यक्ति हुनुहुन्छ ।

**मधेश प्रदेशका बौद्धिक अपाङ्गता भएका व्यक्तिहरूलाई रोजगारीमा जोड्ने प्रयासमा महासंघ ।**

**४ भाद्र २०८० सिमरा । अपाङ्ग आवाज संवाददाता ।**

मधेश प्रदेशको बारा जिल्लामा रहेका बौद्धिक अपाङ्गता भएका व्यक्तिहरुलाई बौद्धिक अपाङ्गताका अभिभावक महासंघ नेपालले प्रशिक्षण सँगै सीप बिकास गराई रोजगारीमा जोड्ने प्रकृया सुरु गरेको छ। लेब इन्क्लुजन डेनमार्कको सहयोगमा सञ्चालित "कोपिला" परियोजना अन्तर्गत रहि बौद्धिक अपाङ्गता भएका व्यक्तिहरूलाई रोजगारीमा जोड्ने पहल स्वरुप महासंघले उक्त कार्यको सुरुवात गरेको हो ।

बारा जिल्लाको सिमरा बिमानस्थलमा अवस्थित सिमरा एअरपोर्ट क्याफेटेरिया र एस. आर. डिपार्टमेन्ट स्टोरमा एक एक जना गरि जम्मा २ जना बौद्धिक अपाङ्गता भएका व्यक्तिलाई रोजगारीका लागि आवश्यक प्रशिक्षण प्रदान गरि रोजगारीको सम्भावना खोज्न सुरुवात गरिएको हो। यसअघि नै महासंघको कोपिला परियोजना अन्तर्गत रहि बागमती प्रदेशमा ४ जना र गण्डकी प्रदेशमा २ जना बौद्धिक अपाङ्गता भएको व्यक्तिलाई रोजगारीमा जोड्नका लागि प्रशिक्षण चलिरहेको महासंघले जनाएको छ ।

बौद्धिक अपाङ्गता भएका व्यक्तिहरुलाई रोजगारीमा जोड्नका लागि रोजगार सम्बन्धी सरलिकृत/चित्रात्मक सूचनाको कमी, बौद्धिक अपाङ्गता मैत्री कामको प्राथमिकीकरणको कमी, सहयोगी सहितको रोजगारी, क्षमताको बेवास्ता, सक्दैनन जान्दैनन भन्ने नकरात्मक सोच, रोजगार पाउन तोकिएको शैक्षिक प्रमाणपत्र अनिवार्य व्यवस्था लगायतका चुनौती रहेको बौद्धिक अपाङ्गताका अभिभावक महासंघ नेपालका कार्यक्रम व्यवस्थापक भूषण राउतले जानकारी दिनुभयो । उहाँले नेपाल सरकारले लोकसेवा आयोगको विज्ञापन खुलाउँदा अपाङ्गता भएका व्यक्तिहरूको ५ प्रतिशत आरक्षण कोटा सुनिश्चित गरेको भए तापनि हाल सम्म कुनै पनि बौद्धिक अपाङ्गता भएका व्यक्तिहरु सो आरक्षण कोटाबाट लाभान्वित हुन नसकेको बताउनुभयो ।

बौद्धिक अपाङ्गता भएका व्यक्तिलाई रोजगारीमा जोड्नका लागि प्रशिक्षण दिनुभएको सिमरा एयरपोर्ट क्याफेटेरियाका म्यानेजर श्री मुकुन्द भट्टराईले बौद्धिक अपाङ्गता भएको व्यक्तिले रोजगारमा जोडिने अवसर नै नपाएको हुनाले उनीहरुको सीप र क्षमताको पहिचान हुन नसकेको बताउनुभयो । उहाँले सिमरा एयरपोर्ट क्याफेटेरियामा बौद्धिक अपाङ्गता भएका व्यक्तिहरुलाई जोड्न पाउनु आफ्नो सामाजिक दायित्व पुरा गर्ने अवसर पनि रहेको बताउनुहुँदै महासंघले सुरुवात गरेको रोजगारीमा जोड्ने कार्यको एउटा अङ्ग हुन पाउँदा अत्यन्त खुसि भएको जानकारी दिनुभयो ।

यस्तै एस आर डिपार्टमेन्ट स्टोरका अपरेसन म्यानेजर श्री रुपेश थापा मगरले बौद्धिक अपाङ्गता भएका व्यक्तिको सीप र क्षमताको पहिचान गरी उनीहरुलाई रोजगारीमा जोड्न आवश्यक रहेको र यस्ता कार्यमा सरकारी, गैरसरकारी र निजी क्षेत्रले आ- आफ्नो तहबाट पहल गरे उनीहरुलाई रोजगारीमा जोड्न सम्भव भएको बताउनुभयो ।

**‘अपाङ्गता समावेशी विकास’ मा सरोकारवाला पक्षसँग अन्तरक्रिया ।**

**६ भाद्र २०८०, स्याङ्जा । अपाङ्ग आवाज संवाददाता ।**

स्थानीय तहमा अपाङ्गता समावेशी विकास सम्बन्धी सरोकारवाला पक्षसँगको समन्वय बैठक तथा अन्तरक्रिया कार्यक्रम स्याङ्जाको वालिङमा सम्पन्न भएको छ । राष्ट्रिय अपाङ्ग महासंघ नेपाल र स्याङ्जा अपाङ्ग समाजको आयोजना साथै वालिङ नगरपालिकाको समन्वय तथा स्थानीय सरकार सवलीकरण कार्यक्रमको साझेदारीमा वालिङ नगरपालिकाभित्रका माध्यमिक तहका प्रधानाध्यापक तथा विभिन्न स्वास्थ्य संस्थाका प्रमुखहरुसँग अन्तरक्रिया गरिएको हो ।

अन्तरक्रिया कार्यक्रममा बोल्नुहुँदै वालिङ नगरपालिकाका कार्यवहाक नगर प्रमुख एवं नगर प्रवक्ता पदमराज गुरुङले अपाङ्गता भएका ब्यक्तिहरुलाई समाजले गर्ने ब्यवहार साथै दृष्टिकोणमा पनि परिवर्तन हुनुपर्नेमा जोड दिनुभएको थियो । पुस्तौंदेखि विभिन्न कुसंस्कार, कुसंस्कृति कहिंकतै अझै पनि जीवितै रहेकाले यस्ता कुसंस्कारहरुलाई तोड्न सबैले आ–आफ्नो ठाउँबाट पहल गर्न आग्रह गर्नुभएको थियो ।

कार्यक्रममा प्रमुख प्रशासकीय अधिकृत तेजराज शर्माले अपाङ्गता भएका ब्यक्तिएको कुनै एउटा अङ्ग कमजोर भएपनि अन्य पक्षमा भने अझ बढी सबल हुने भएकाले आत्मबल कमजोर नभई अगाडि बढ्नुपर्नेमा जोड दिनुभयो ।

नगरपालिकाले सिमित स्रोत र साधनका बाबजुत पनि अपाङ्गता क्षेत्रमा केही न केही नमूना काम गर्दै अगाडि बढेको बताउनुहुँदै आगामी दिनमा पनि निरन्तरता दिंदै जाने प्रतिवद्धता जनाउनुभयो ।

कार्यक्रममा वालिङ नगरपालिका स्वास्थ्य शाखा प्रमुख कमलप्रसाद पाण्डे, द एशिया फाउण्डेशनका गण्डकी प्रदेश संयोजक पूर्ण परियार, स्याङ्जा अपाङ्ग समाजका अध्यक्ष राम शर्मा पोखरेल, वरिष्ठ उपाध्यक्ष नारायणप्रसाद भण्डारी, वालिङ नगरस्तरीय अपाङ्ग सञ्जालका अध्यक्ष डेलबहादुर विक लगायतले नगरपालिकाले चालु आर्थिक वर्षको नीति तथा कार्यक्रममा अपाङ्गताका क्षेत्रलाई सम्बोधन गरेको र बजेटमा पनि सम्बोधन गरी कार्यान्वयनमा अगाडि बढ्नुपर्नेमा जोड दिनुभएको थियो ।

अन्तरक्रिया कार्यक्रममा राष्ट्रिय शारीरिक अपाङ्ग महासंघ गण्डकी प्रदेशका कार्यवहाक अध्यक्ष एवं नगरस्तरीय पैरवी समूहका फोकल पर्सन युवराज पराजुलीले कार्यक्रममाथि प्रकाश पार्नुका साथै सहभागीबाट उठेका जिज्ञासाहरुको सहजीकरण गर्नुभएको थियो ।

सरोकारवालाहरुको अन्तरक्रिया एवं बैठकले वालिङ नगरपालिकाको आर्थिक वर्ष २०८०÷०८१ को नीति तथा कार्यक्रममा अपाङ्गता सवालका विषयमा सम्बोधन गरिएकाले बजेटमा समेत सम्बोधन गर्नका लागि वालिङ नगरपालिकालाई पुनःअनुरोध गर्ने निर्णय गरेको थियो ।

त्यसैगरी नेपाल सरकार, प्रदेश सरकार र वालिङ नगरपालिकाले अपाङ्गता भएका व्यक्तिहरुको पक्षमा निर्माण गरेका नीति एवं कानूनी प्रावधानलाई ब्यवहारिक रुपमा कार्यान्वयन गर्न आ–आफ्नो तर्फबाट प्रतिवद्धता व्यक्त गरेको छ । सोहि नगरभित्रको भुम्रे माविमा रहेको बौद्धिक अपाङ्गता स्रोत कक्षालाई प्रक्रिया पूरा गरी पूर्ण अपाङ्गतामैत्री बनाउने वा उपयुक्त विद्यालय वा स्थानमा सार्न नगरपालिका कार्यालयलाई अनुरोध गर्ने निर्णय गरेको छ ।

**व्यक्तिगत सहयोगी सेवा र हेरचाहकर्ताको लागि भरतपुरमा ध्यानाकर्षण**

**१० भाद्र २०८० । भरतपुर ।**

**तारानिधि प्याकुरेल ।**

बौद्धिक अपाङ्गताका अभिभावक महासंघ नेपाल र लेब इन्क्लुजनद्वारा सञ्चालित कोपिला परियोजना अन्तर्गत पूर्ण र अति अशक्त बौद्धिक अपाङ्गता भएका व्यक्तिलाई व्यक्तिगत सहयोगी सेवा र हेरचाहकर्ताको व्यवस्थाको लागि ध्यानाकर्षण गराइएको छ ।

भरतपुर महानगरपालिका वडा नम्बर १० का वडा अध्यक्ष तथा सामाजिक विकास समितीका संयोजक परमेश्वर खनाललाई कार्यकक्षमा भेटी बौद्धिक अपाङ्गताका अभिभावक संघ चितवन र कोपिला अभिभावक स्व-सहायता समूहद्वारा ध्यानाकर्षण गराइएको हो ।

अपाङ्गता भएका व्यक्तिको अधिकार सम्बन्धी नियमावली २०७७ को नियम ९ मा उल्लेखित सामुदायिक सहायता सेवाको (क) व्यक्तिगत सहयोगी सेवा, (ख) दैनिक हेरचाह तथा स्याहार सेवा (घ) सामान्य परामर्श तथा दौतरी सेवा एवं नियम १० मा उल्लेखित व्यक्तिगत सहयोगी सेवा सिफारिस समिती गठनको लागि आवश्यक पहल गर्नका लागि उक्त ध्यानाकर्षण पत्र बुझाइएको हो ।

उक्त ध्यानाकर्षण पत्र बुझ्दै भरतपुर महानगरपालिका वडा नम्बर १० का वडाध्यक्ष परमेश्वर खनालले अति अशक्त र पूर्ण अशक्त बौद्धिक अपाङ्गता भएका व्यक्तिको लागि स्याहारकर्ता एवं हेरचाहकर्ताको माग प्रति आफू र भरतपुर महानगरपालिका सकारात्मक रहेको बताउनुहुँदै अभिभावकहरुको लागि दौतरी परामर्शकर्ताको व्यवस्थाको लागि तत्काल पहल गर्न सकिएता पनि व्यक्तिगत सहयोगी र दैनिक हेरचाह तथा स्याहार सेवाको प्रारम्भ गर्नका लागि आवश्यक पहल गर्ने विश्वास व्यक्त गर्नुभएको थियो ।

बौद्धिक अपाङ्गताका अभिभावक संघ चितवनका सचिव सुशीला कुँवर र कोपिला अभिभावक स्वसहायता समूहको संयोजक पुतली श्रेष्ठद्वारा संयुक्त हस्ताक्षरित उक्त ध्यानाकर्षण पत्र बुझाउने कार्यक्रममा बौद्धिक अपाङ्गता संघ चितवनका अध्यक्ष प्रदिप अधिकारीको पनि सहभागीता रहेको थियो । सो कार्यक्रममा बौद्धिक अपाङ्गता भएका व्यक्तिको सवालमा बौद्धिक अपाङ्गताका अभिभावक संघ चितवनका सहसचिव कर्ण बहादुर सुवेदीले बौद्धिक अपाङ्गता भएका व्यक्तिले हाल सामना गरिरहेका कठिनाई र त्यसको सम्बोधनको लागि स्थानिय सरकारको दायित्वको बिषयमा आफ्नो धारणा राख्नुभएको थियो ।

**न्यायिक सेवामा अपाङ्गता भएका व्यक्तिको पहुँच वृद्धिका उच्च अदालतसँग छलफल ।**

**१० भाद्र २०८० । सुर्खेत ।**

सुर्खेतको वीरेन्द्रनगर जनवकालत समितिले अपाङ्गता मैत्री सेवा प्रवाहको लागि अदालतबाट गरिनुपर्ने पहलका विषयमा उच्च अदालत सुर्खेतका मुख्य न्यायधिश माधव प्रसाद पोखरेललाई भेटि चार बुँदे अनुरोध पत्र बुझाएको छ ।

उक्त अन्तरक्रिया कार्यक्रम उच्च अदालत सुर्खेतका मुख्य न्यायधिश माधव प्रसाद पोखरेलको अध्यक्षतामा न्यायधिश पुनमसिह चन्द, उच्च अदालतका रजिस्ट्रार अर्जुन प्रसाद कोईराला, उच्च अदालत सुर्खेतका बैतनिक वकिल, राष्ट्रिय अपाङ्ग महासंघ नेपाल कर्णाली प्रदेशका कोषाध्यक्ष सुरेश कुमार खड्का सहित समितिका संयोजक सहित अन्य सदस्यहरू, कर्णाली प्रदेशका व्यवस्थापक तथा वकालत अधिकृत लगायतको उपस्थिति रहेको थियो ।

कार्य्रक्रममा राष्ट्रिय अपाङ्ग महासंघ नेपाल कर्णाली प्रदेशका कोषाध्यक्ष सुरेश कुमार खड्काले अपाङ्गताको सवालमा अदालतले सम्बोधन गर्नुपर्ने विषयमा मुख्य न्यायधिशलाई अनुरोध पत्र हस्तान्त्रण गर्नुभएको थियो ।

 अनुरोध पत्रमा अदालतका संरचनालाई अपाङ्गता मैत्री बनाउन सम्बन्धित निकायसँग पहल गर्नुपर्ने, इजलास तल्लो तलामा सञ्चालन गर्ने बारे विचार गर्नुपर्ने तथा अनलाइनमा प्रविष्ट सूचना र दस्तावेजहरू प्रविधि मैत्री बनाइनुपर्ने र मुद्दाको पेशिमा अपाङ्गतालाई विशेष प्राथमिकता दिईनुपर्ने उल्लेख गरिएको थियो ।

छलफलको समापनमा उच्च अदालत सुर्खेतका मुख्य न्यायधिश माधव प्रसाद पोखरेलले हाल विकास भएको गोलाप्रथा पेशि प्रणालीले त्यस प्रकारका मुद्दालाई उच्चतम प्राथमिकता दिने बनाइएको जानकारी दिदै कार्यान्वयन गर्ने संयन्त्रहरूले कानुन र प्रतिबद्धताको कार्यान्वयन गर्न सके धेरै हदसम्म विद्यमान समस्याको समाधान हुने बताउनुभएको थियो ।

त्यस्तै रजिस्ट्रार अर्जुन प्रसाद कोईरालाले अदालतको भौतिक संरचना तत्काल कानुनले परिकल्पना गरेको र सबैका लागि पहुँचयुक्त ढाँचामा बनाइ इजलास सञ्चालन गर्न जटिलता रहेको भन्दै नयाँ भौतिक संरचनामा यस विषयलाई डिजाइनमै समावेश गरिएको बताउनुभयो । सूचनालाई अधिकतम मैत्रि बनाउने सवालमा भने सर्वोच्च अदालतबाटै अधिकतम प्रसासनिक कार्यको निर्णय र कार्यान्वयनको निर्देशन हुने हुनाले त्यस विषयमा उच्च अदालतले हुबहु जानकारि गराउन सक्ने बताउनु भयो ।

छलफलमा राष्ट्रिय अपाङ्ग महासंघ नेपाल कर्णाली कर्णालीका कोषाध्यक्ष खड्काले अपाङ्गता भएका व्यक्तिहरूका लागि वृहत न्यायिक साक्षरता क्रियाकलाप आवश्यक रहेको र अपाङ्गता भएका व्यक्ति पारिवारिक हिंसाबाट अत्याधिक पिडित भए पनि अदालती प्रक्रियाको जानकारीको अभावमा त्यो बाहिर आउन नसकेको बताउनुभयो ।

**अपाङ्गता राष्ट्रिय निर्देशन समिति गठन ।**

**१६ भाद्र २०८०, काठमाण्डौँ ।**

**नबराज सोती ।**

अपाङ्गता भएका व्यक्तिहरुको अधिकार सम्बन्धि ऐन २०७४ को दफा ३८ को उपदफा(३) बमोजिम नेपाल सरकार महिला बालबालिका तथा जेष्ठ नागरिक मन्त्रालयको (मन्त्रीस्तरको निर्णयानुसार ) मिति २०८०/०५/०७ अपाङ्गता राष्ट्रिय निर्देशन समिति गठन भएको छ ।

उक्त समितिमा मनोनित निर्देशन समितिका सदस्यहरुको नामावली यस प्रकार रहेको छ :-

१. शारीरिक अपाङ्गता - सावित्रा घिमिरे

२. सुनाइ सम्बन्धि अपाङ्गता - लक्ष्मी महर्जन देबकोटा

३. हेमोफिलिया अपाङ्गता - नविनचन्द्र ढुंगेल

४. मनोसामाजिक अपाङ्गता - मातृका देबकोटा

५. बौद्धिक अपाङ्गता- शिला थापा

६. दृष्टि सम्बन्धि अपाङ्गता- शुप्रभा अर्याल

७. स्वरबोलाइ सम्बन्धि अपाङ्गता- संजु भगत

८. अटिजम अपाङ्गता- शोभा कार्की

९. श्रवण दृस्टीबिहिनता सम्बन्धि अपाङ्गता- लाक्पा शेर्पा

१०. बहु अपाङ्गता- बिजेश बज्राचार्य

११. अपाङ्गता सम्बन्धि बिज्ञबाट-प्रतिमा गुरुङ, बिरेन्द्रराज पोख्रेल

१२. सेवा प्रदायक संस्थाहरुबाट - सुनिता मलेखु , ऋषिराम ढकाल

१३. राष्ट्रिय स्तरमा महत्वपूर्ण योगदान पुर्याउने मध्यबाट - शुदर्शन सुवेधी , निता केशरी भटराई मनोनित हुनुभएको हो ।

**अपाङ्गताका सवाललाई प्राथमिकतामा राख्छौं : वालिङ नगर प्रमुख कृष्ण खाँण ।**

**१७ भाद्र २०८०, स्याङ्जा ।**

**अपाङ्ग आवाज संवाददाता ।**

अपाङ्गताका सवाललाई वालिङ नगरपालिकाले प्राथमिकतामा राख्ने प्रतिवद्धता जनाउनुभएको छ । राष्ट्रिय अपाङ्ग महासंघ नेपाल र द एशिया फाउण्डेशनको सहयोगमा स्थानीय सरकार सवलीकरण परियोजना अन्तर्गत स्याङ्जा अपाङ्ग समाजको साझेदारीमा वालिङमा सञ्चालन भएको अपाङ्गता समावेशी विकास कार्यक्रमका बारेमा बोल्नुहुँदै वालिङ नगर प्रमुख कृष्ण खाँणले अपाङ्गता सवाललाई प्राथमिकता दिने प्रतिवद्धता जनाउनुभएको हो ।

यसअघि गरिएका प्रतिवद्धताहरुमध्ये वालिङ नगरपालिका कार्यालय परिसरलाई पूर्ण अपाङ्गतामैत्री (¥याम, टेक्टायल, सङ्केत बोर्ड, सहज प्रवेश द्वार, अपाङ्गतामैत्री शौचालय, पार्किङ स्थल) बनाउने, आर्थिक वर्ष २०८०÷०८१ को स्वीकृत नीति तथा कार्यक्रम बजेट वक्तब्य बमोजिम बजेट विनियोजन गर्ने विभिन्न लक्षित वर्गलई एकमुष्ट नराखी अपाङ्गतालाई स्पष्ट किटान हुने गरी विनियोजन गर्ने, राष्ट्रिय जनगणना २०७८ अनुसार नगरपालिकामा १२८१ जना अपाङ्गता भएको देखिएको तर हालसम्म ५१७ जनाले मात्रै अपाङ्गता परिचय पत्र प्राप्त गरेकाले अपाङ्गता पहिचानकालागि वडास्तरमा वितरण शिविर आयोजना गर्ने, आयआर्जनकालागि तालिम तथा उत्पादित सामग्रीको बजारीकरणको ग्यारेन्टी नगरपालिकाले गरिदिनुपर्ने रहेको छ ।

त्यस्तैगरी अपाङ्गता भएका बालबालिकाको शिक्षा प्राप्त गर्ने अधिकार सुनिश्चित गर्ने, सहायक सामग्री र उपयुक्त शैक्षिक सामग्रीको ब्यवस्था गर्ने, अन्तिम चरणमा रहेको अपाङ्गतामत्रै नागरिक बडापत्र तत्काल प्रयोगमा ल्याउने, स्थानीय तहमा अपाङ्गता समावेशी विकास कार्यक्रमको प्रभावकारी कार्यान्वयनका लागि भईरहेको समन्वय तथा सहकार्यलाई निरन्तरता दिने, अपाङ्गता क्षेत्र ब्यवस्थापन, मुख्य मुख्य समस्या पहिचान गरी सुझाव पेश गर्नका लागि जनप्रतिनिधि समेतको सहभागितामा बढीमा पाँच सदस्यीय कार्यदल गठन गरी प्राप्त सिफारिस बमोजिम थप कार्ययोजना तयार गरी कार्यान्वयन गर्नकालागि सुझाव दिईएको छ ।

**अपाङ्ग बाल अस्पताल तथा पुनर्स्थापना केन्द्रको ३९ औँ वार्षिकोत्सव सम्पन्न ।**

**१९ भदौ २०८०, बनेपा ।**

**नबराज सोती ।**

देशभरिकै शारिरीक अपाङ्गता भएका बालबालिकाको क्षेत्रमा उपचार र पुनर्स्थापनाको कार्य गर्दै आएको एक मात्र प्रतिष्ठित अपाङ्ग बाल अस्पताल तथा पुनर्स्थापना केन्द्रको ३९ औँ वार्षिकोत्सव सम्पन्न भएको छ । यो अस्पताल विकलाङ्ग मित्र समूहद्धारा संचालित सस्था हो ।

बाल अस्पतालकै सभाहलमा विभिन्न कार्यक्रमको आयोजना गरी भव्य रुपमा मनाइएको उक्त कार्यक्रमलाई सो अस्पतालका सस्थापक प्रोफेसर डा. अशोक कुमार बाँस्कोटाले अध्यक्षता गर्नुभएको थियो भने कार्यक्रममा सस्थाका कार्यसमिती सदस्य लगायत अन्य स्वास्थ क्षेत्रका व्यक्तित्वहरुको पनि आतिथ्यता रहेको थियो ।

कार्यक्रममा स्वागत मन्तव्य राख्नुहुदै अस्पताल प्रबन्धक र प्रशासन प्रमुख प्रकाश यादवले अस्पतालको वार्षिकोत्सवमा उपस्थित सम्पूर्णलाई स्वागत सहित सस्थाले आर्थिक रुपमा कमजोर भएकै आधारमा कोहि पनि शारीरिक अपाङ्गता भएका बालबालिकाहरु उपचारको पहुँच बाहिर नहुन भन्ने उदेश्यले कार्य गरिरहेको बताउनुभएको थियो ।

त्यसैगरी सस्थाका कार्यकारी निर्देशक / चिकित्सा निर्देशक डा. विवेक बाँस्कोटाले सस्था ३९ औँ वार्षिकोत्सव मनाउदै गर्दासम्मका सफलता र चुनौती साथै सस्थालाई दिगो रुपमा अगाडी बढाउन आगामी योजना बारे प्रस्तुतीकरण राख्नुभएको थियो । निर्देशक डा. बाँस्कोटाले अपाङ्गता भएका बालबालिकाहरुको पहिचान, उपचार, पुनर्स्थापना र सामाजिक पुनर्स्थापनालाई मुख्य प्रस्थानबिन्दु बनाएर हालसम्म दुरदराजमा रहेका बालबालिका देखि शहरी क्षेत्रका लगायत लाखौ शारीरिक अपाङ्गता भएका व्यक्तिहरुको जीवन प्ररिवर्तन गर्न सफल हुनु नै सस्थाको सफलता रहेको धारणा व्यक्त गर्नुभएको थियो ।

कार्यक्रममा अस्पतालमा कर्मचारी देखि उपचाररत बालबालिकाहरुलाई वर्षभरि आयोजना गरिएका विभिन्न प्रतियोगिताको पुरस्कारका साथै नृत्य तथा गायन कार्यक्रम पनि भए थियो ।

कार्यक्रमको समापन गर्नुहुदै अस्पतालका सस्थापक प्रोफेसर डा. अशोक कुमार बाँस्कोटाले सस्था यहाँसम्म आइरहदा स्थापना कालका चुनौतीहरु स्मरण गर्नुभएको थियो । सानो प्रयासबाट आज लाखौ बालबालिकाहरुको जीवन परिवर्तनसम्मको यात्रा निकै कठिन भए पनि आत्मसन्तुष्ठियुक्त रहेकोले खुसी व्यक्त गर्नुभएको थियो । साथै उहाँले आगामी दिनमा अस्पताल अझै पुग्न बाकिँ शारीरिक अपाङ्गता भएका बालबालिकाहरुको पहुँचमा पुग्नुपर्ने धारणा समेत राख्नुभएको थियो ।

कार्यक्रमकै दौरानमा अपाङ्ग बाल अस्पताल तथा पुनर्स्थापना केन्द्रका कर्मचारी तारा बदन सेढाईद्धारा अस्पतालका सस्थापक प्रोफेसर डा. अशोक कुमार बाँस्कोटा प्रति समर्पित ताराका रचना नामक पुस्तकको पनि विमोचन गरिएको थियो ।

**नेपाल स्पाइनल कर्ड इन्जुरी खेलकुद संघद्धारा विश्व मेरुदण्ड पक्षघात दिवसको अवसरमा ह्वीलचियर र्याली ।**

**१९ भदौ २०८०, जोरपाटी ।**

**नबराज सोती ।**

नेपाल स्पाइनल कर्ड इन्जुरी खेलकुद संघले ८ औँ विश्व मेरुदण्ड पक्षघात दिवसको अवसरमा ह्वीलचियर र्याली लिकालेको छ । संघले पहिलोपटक आफ्नै आयोजनामा "Access to SCI Services - A life less complicated” भन्ने नाराका साथ उक्त र्याली लिकालेको हो ।

 नेपाल स्पाइनल कर्ड इन्जुरी खेलकुद संघका अध्यक्ष देवी आचार्यको अध्यक्षता तथा गोकर्णेश्वर नगरपालिका वडा नं ६ का वडा प्रमुख नवराज लामाको प्रमुख आतिथ्यतामा निकालिएको उक्त र्यालीमा सयौँ मेरुदण्ड पक्षघात अपाङ्गता भएका व्यक्तिहरुको सहभागिता रहेको थियो । उक्त र्याली नारायणटार जोरपाटीमा अवस्थित नेपाल अपाङ्ग संघको प्राङ्गण देखि लामा पेट्रोल पम्प सम्म पुगी पुन नेपाल अपाङ्ग संघको प्राङ्गण सम्म र्याली समापन गरिएको थियो ।

सन् २०१६ बाट हरेक वर्षको ५ सेटेम्बरका दिन संसारभरि विश्व मेरुदण्ड पक्षघात दिवस मनाउने गरिन्छ ।

**मेरुदण्डीय पक्षघात नेपालको आठौं साधारणसभा तथा चौथो अधिवेशन सम्पन्न ।**

**१९ भाद्र २०८०, जोरपाटी ।**

**नबराज सोती ।**

मेरुदण्डीय पक्षघात समूह नेपालका अध्यक्ष ऋषिराम ढकालको अध्यक्षता तथा गोकर्णेश्वर नगरपालिकाका उप-प्रमुख सान्नानी लामाको प्रमुख आतिथ्यतामा मेरुदण्डीय पक्षघात नेपालको आठौं साधारणसभा तथा चौथो अधिवेशन सम्पन्न भएको छ । अधिवेशनले ऋषिराम ढकालको अध्यक्षतामा ११ सदस्यीय कार्यसमिति निर्विरोध चयन गरेको छ । समितिको उपाध्यक्षमा झरना राना, महासचिवमा केशव थापा, सचिवमा राजेन्द्र खनाल कोषाध्यक्षमा कृष्ण प्रसाद भण्डारी चयन भएका छन् भने सदस्यमा हिमाल अर्याल, राम बहादुर तामाङ, प्रकाश थापा, लक्ष्मी कुँवर, सँगिता माझी, निर्मला भण्डारी रहेका छ्न ।

मेरुदण्ड पक्षघात भएर काठमाण्डौमा रहनु भएका ब्यक्तिहरुद्वारा खोलिएको मेरुदण्डीय पक्षघात समुह नेपालले स्थापनाकाल देखि नै मेरुदण्ड पक्षघात भएका विद्यार्थीहरुलाई शिक्षामा जोड्ने उदेश्यले २०७२ सालदेखि देशका विभिन्न स्थानमा पढाईमा इच्छुक तर विद्यालयहरु अपाङ्गमैत्री नहुँदा शिक्षाबाट बन्चित भएका विद्यार्थीहरुलाई आवासीय रुपमा सहित पढ्ने वातावरण मिलाउदै आइरहेको छ ।

उक्त कार्यक्रममा मेरुदण्डीय पक्षघात समूह नेपालका सल्लाहकार तथा Spinal Injury Rehabilitation Centre का Medical Director डाक्टर राजु ढकाल, नेपाल स्पाइनल कर्ड इन्जुरी खेलकुद संघका महासचिव दिलिप सापकोटा, मेरुदण्डीय पक्षघात समूह नेपालका कानुनी सल्लाहकार दिपकराज जोशी, समूहका संस्थापक उपाध्यक्ष तथा सल्लाहकार बाबुराम मिश्र, सल्लाहकारहरु कृष्ण खड्का, असोक मानन्धर, कोष विलास अधिकारीको आतिथ्यता रहेको थियो भने कार्यक्रममा आजिवन सदस्यहरु तथा अन्य व्यक्तिहरू सहित ४० जना भन्दा बढीको सहभागिता रहेको थियो ।

**कान नसुन्ने बिरामीका लागि ‘कोक्लियर इम्प्लान्ट’मार्फत उपचार**

**२३ भाद्र २०८०, काठमाण्डौँ ।**

**नबराज सोती ।**

वीर अस्पतालले कान नसुन्ने व्यक्तिका लागि ‘कोक्लियर इम्प्लान्ट’मार्फत सुन्न सक्ने बनाउने सेवा सुरु गरेको छ । अस्पतालले पटक्कै कान नसुन्ने वा केही समस्याका कारण सुन्न छोडेका बिरामीका लागि कोक्लियर इम्प्लान्ट (यो सानो इलेक्ट्रोनिक उपकरण हो जसले गम्भीर श्रवण हानि भएका मानिसको श्रवण सुधार गर्न मद्दत गर्छ) मार्फत सुन्न सक्ने बनाउने सेवा सुरु गरेको हो ।

“कतिपय बहिरोपन (श्रवण शक्ति न्यून) रहेका बिरामीले कानमा डिभाइस (यन्त्र) लगाएर सुन्न सक्नुहुन्छ । कानको सुन्ने क्षमता अत्यन्त कम भएका, शल्यक्रिया गरेर पनि सुन्न नसक्ने बिरामीलाई कोक्लियर इम्प्लान्टलाई शल्यक्रियामार्फत प्रत्यारोषण गरेर सुन्न सकिने बनाउने सेवा हो”, अस्पतालका नाक, कान, घाँटी रोग विशेषज्ञ प्रा.डा. दीपेन्द्र श्रेष्ठले बताउनुभयो ।

कुनै कान नसुन्ने वा बहिरोपनलाई शल्यक्रिया वा कुनै मेसिन लगाएर सुन्न सकिने बनाउन सकिने जनाउँदै उहाँले कान सुन्दै नसुन्ने बिरामीलाई शल्यक्रिया वा यन्त्र प्रयोग गर्दा पनि प्रभावकारी नभएमा कोक्लियर प्रत्यारोषण गरेर सुन्न सक्ने बनाउने बताउनुभयो । वीरमा हालसम्म दुई जनाको कोक्लियर इम्प्लान्टमार्फत उपचार गरी कान सुन्न सक्ने बनाइएको डा श्रेष्ठले जानकारी दिनुभएको छ । उहाँका अनुसार दुवै जनाको प्रत्यारोपणका लागि कोक्लियर निर्माण कम्पनीले रू १० लाख बराबरको यन्त्र सहयोग गरेको हो ।

“एक जना १८ वर्षीया युवतीमा १४ वर्षदेखि राम्रोसँग कान नसुन्ने समस्या थियो । उहाँको मिर्गौला फेल भएपछि दुवै कान सुन्न छाडिन्”, डा श्रेष्ठले भन्नुभयो, “अर्का ६० वर्षीय वृद्धाले कोरोना सङ्क्रमण भएपछि दुवै कान सुन्न छाडेका थिए । उहाँहरुलाई कोक्लियर इम्प्लान्टलाई शल्यक्रियामार्फत प्रत्यारोषण गरेर सुन्न सक्ने बनाएका छौँ ।”

अहिले परीक्षणको रूपमा दुई जनाको सफल उपचार गरिएको बताउँदै उहाँले केही प्राविधिक समस्या रहेकाले उक्त समस्या समाधान गरेपछि कोक्लियर प्रत्यारोपणलाई निरन्तरता दिने जानकारी दिनुभयो । यसअघि त्रिवि शिक्षण अस्पतालमा पनि कोक्लियर इम्प्लान्टलाई शल्यक्रियामार्फत प्रत्यारोषण गरेर कान सुन्ने बनाउने गरिएको थियो ।

शिक्षण अस्पतालमा उक्त सेवाका लागि सरकारले बिरामीलाई रू छ लाख आर्थिक सहयोग गर्ने गरेको छ । बाँकी बिरामीले व्यहोर्नुपर्ने हुन्छ । डा. श्रेष्ठले वीर अस्पतालमा पनि चाँडै सरकारसँगको समन्वयमा कोक्लियर प्रत्यारोपण सुरु गरिने बताउनुभयो । उहाँका अनुसार ‘भेरिया टेक्निक’ अपनाएर गरिने प्रत्यारोषणमा एक घण्टामा बिरामीको शल्यक्रिया गरेर कोक्लियर इन्प्लान्ट राखिन्छ ।

**के हो कोक्लियर प्रत्यारोपण ?**

“हाम्रो कानमा बाहिर, मध्य र भित्री भाग गरेर तीन भाग हुन्छन् । कानको भित्री भाग ककलिया हुन्छ । ककलियाले बाहिरबाट आएको ध्वनि मोकानिकल इनर्जीलाई इलेक्ट्रिक इनर्जीमा परिवर्तन गरेर ब्रेन (दिमाग) मा पुर्‍याउने गर्दछ । अनि हामीले केही कुरा सुन्छौँ । हामीले सुन्ने कानले नभई दिमागले हो । ककलिया भित्र खराबी, नशामा खराबी आयो भने साउण्ड इनर्जी दिमागसम्म जान बन्द हुन्छ र मानिसले कान सुन्न छाड्छ”, अस्पतालका नाक, कान, घाँटी रोग विशेषज्ञ प्रा डा श्रेष्ठले भने ।

कान नसुन्ने अलिअलि समस्या भएका बिरामीलाई यन्त्र (मेसिन) इयरफोन लगाएर सुन्न सक्ने बनाइने उनले बताए । कान धेरै नै नसुन्ने वा यन्त्रले काम नगर्ने समस्या भएका बिरामीका लागि कोक्लियर प्रत्यारोषण प्रभावकारी हुने उनको भनाइ थियो । जन्मिनेबित्तिकै कतिपय मानिस नसुन्ने समस्या लिएर जन्मिने जनाउँदै डा श्रेष्ठले बच्चा ६ वर्षको हुँदासम्म कान सुनिसक्नुपर्ने जानकारी दिए । यदि ६ वर्षसम्म पनि बच्चाले सुन्न र बोल्न सकेन भने सधैँभरि नसुन्ने र नबोल्ने समस्या हुने उनले बताए ।

“छ वर्षको उमेरपछि जुनसुकै प्रविधि प्रयोग गरेर उपचार गरे पनि त्यो मानिसले आवाज बुझ्दैनन् र आवाज नबुझेपछि बोल्न सक्दैनन्”, नाक, कान र घाँटी रोग विशेषज्ञ डा श्रेष्ठले भने, “जसले सानैदेखि वा छ वर्षको उमेरसम्म पनि सुन्न सक्दैन त्यस्ता बच्चालाई छ वर्ष अगाडि नै कोक्लियर इम्प्लान्टको प्रत्यारोषण गर्नुपर्दछ । यसले सामान्य बच्चाजस्तै सुन्ने सक्ने बनाउँछ ।”

कोक्लियर इम्प्लान्ट इलेक्ट्रोनिक उपकरण भएको डा.श्रेष्ठले भने । “यो उपकरण प्रत्यारोपण गर्दा कानको पछाडिको बाहिरी भागमा शल्यक्रिया गरी छालामुन्तिरको हड्डीमा यन्त्र राख्दछौँ र त्यो यन्त्रले मोकानिकल इनर्जीलाई इलेक्टिकल इनर्जीमा रुपान्तरण गर्दछ”, उनले भने ।

**के कारणले कान सुनिदैन**

‘मेनेजाइटिक्स’, कोभिड–१९, मिर्गौला र अन्य विभिन्न कारणले कान नसुन्ने समस्या आउने गरेको अस्पतालका नाक, कान र घाँटी रोग विशेषज्ञ डा श्रेष्ठले बताए । उनले कोक्लियर इम्प्लान्ट प्रविधि महँगो भएको जनाउँदै यसको प्रत्यारोषणका लागि रू १० लाखभन्दा बढी खर्च लाग्ने जानकारी दिए ।

डा श्रेष्ठका अनुसार नेपालमा १७ प्रतिशतमा बहिरोपनको समस्या छ भने पटक्कै कान सुन्न नसक्नेको तथ्याङ्क सरकारसँग छैन । “अस्पतालमा पटक्कै कान नसुन्ने बिरामी धेरै नै आउने गरेका छन्”, उनले भने, “हामीले उपचार सेवा अहिलेसम्म दिन सकिरहेका थिएनौँ । अब यस प्रविधिबाट सेवा लिन चाहनेलाई सहज हुनेछ ।”

वीर अस्पतालभन्दा अगाडि त्रिवि शिक्षण अस्पताल यसको प्रत्यारोपण सुरु गरेको भन्दै त्रिविमा बिरामीको चाप निकै बढेको डा श्रेष्ठले बताए । “पैसा भएर पनि मानिसले उपचार पाएका छैनन् । पैसा हुने मानिस भारतलगायत विदेशमा गएर कोक्लियर प्रत्यारोपण गरिरहेका छन्”, उनले भने । अस्पतालका निर्देशक डा.सन्तोष पौडेलले बहिरङ्ग विभागमा धेरै बिरामी कान तथा श्रवणसम्बन्धी समस्या लिएर आउने गरेका बताए । उनका अनुसार शिक्षण अस्पतालमा सरकारले कोक्लियर इम्प्लान्ट राख्नका लागि बिरामीलाई रू छ लाख बराबर आर्थिक सहयोग गर्दै आइरहेको छ ।

अस्पतालका निर्देशक डा पौडेलले वीर अस्पतालले बिरामीको अवस्था हेरेर सुविधा थप गर्ने बताए । उनले सेवा÷सुविधा थप्ने गर्ने क्रममा कान नसुन्ने बिरामीलाई कोक्लियर इम्प्लान्ट सेवा सुरु गरेको बताउँदै अस्पतालमा उपचार गर्न आउने बिरामीलाई सहुलियतरूपमा उपचारको व्यवस्था गर्न सरकारलाई आग्रह गर्ने बताए ।

**अपाङ्गता मैत्री पर्यटन स्थलहरू बन्नु पर्नेमा ध्यानाकर्षण पत्र पेश ।**

**२४ भाद्र २०८०, काठमाण्डौँ ।**

**नबराज सोती ।**

मेरूदण्डीय पक्षघात समूह नेपालका पदाधिकारीहरु र पहुचयुक्त पर्यटन विज्ञ शिव रिमाल लगायतको टिमले संस्कृति, पर्यटन तथा नागरिक उडड्यन मन्त्रालयका मन्त्री सुदन किरातीलाई भेटी नेपालमा पहुँचयुक्त पर्यटन विकास र प्रबर्द्धनको लागि सबै पर्यटन स्थलहरू अपाङ्गतामैत्री बन्नु पर्ने माग राखि ध्यानाकर्षण पत्र पेश गरेको छ ।

नेपालका अधिकाशं प्रयटकिय स्थलहरु अपाङ्गतामैत्री नभएकाले अपाङ्गता भएका वयक्तिहरुको मनोरन्जनको हक उपभोग गर्न नपाएको मात्रै नभएर एकै ठाउँमा गुम्सिर मानसिक रुपमा पनि विछिप्त हुने स्थितिको अन्त्यका लागि पनि यस्ता स्थलहरु सबै मानवमैत्री हुनुपर्ने मेरूदण्डीय पक्षघात समूह नेपालका पदाधिकारीहरुको माग रहेको थियो ।

जवाफमा मन्ती किरातीले आगामी दिनमा बन्ने नयाँ पर्यटक नीतिमा अपाङ्गता क्षेत्रका रायसुझावहरु पनि समेटेर अघि बढ्ने साथै सम्भव भएसम्म भोलिदेखि नै काम गर्न सकिने स्थलहरु मानवमैत्री बनाउन पहल गर्ने प्रतिबद्दता व्यक्त गर्नुभएको थियो ।

उक्त ध्यानाकर्षण कार्यक्रममा मेरूदण्डीय पक्षघात समूह नेपालका तर्फबाट महासचिव केशव थापा, कोषाध्यक्ष कृष्ण प्रसाद भण्डारी र सदस्यदय लक्ष्मी कुँवर र प्रकाश थापा रहनुभएको थियो ।